
INFORMACIJA O JAVNOM SLUŠANjU
ODBORA ZA FINANSIJE, REPUBLIČKI BUDžET I KONTROLU TROŠENjA JAVNIH SREDSTAVA NA TEMU: ,,PREDSTAVLjANjE  PREDLOGA ZAKONA  O IZMENAMA I DOPUNAMA ZAKONA O FINANSIRANjU POLITIČKIH AKTIVNOSTI” ODRŽANOG 3. JULA 2026. GODINE U BEOGRADU

Odbor za finansije, republički budžet i kontrolu trošenja javnih sredstava je, na osnovu odluke donete na 52. sednici, održane 25. juna 2026. godine, dana 3. jula 2026. godine, održao javno slušanje na temu „Predstavljanje Predloga zakona o izmenama i dopunama Zakona o finansiranju političkih aktivnosti“, koji je 24. juna 2026. godine podneo narodni poslanik Miroslav Petrašinović. Javnim slušanjem predsedavao je Nikola Radosavljević, član Odbora za finansije, republički budžet i kontrolu trošenja javnih sredstava. 
Javnom slušanju prisustvovali su članovi i zamenici članova Odbora za finansije, republički budžet i kontrolu trošenja javnih sredstava: Branko Pavlović, Jože Tobiaš i Uglješa Marković. Javnom slušanju prisustvovali su i narodni poslanici: Ivan Rajićić, Branislav Josifović, Aleksandra Tomić, Marko Atlagić, Miroslav Petrašinović, Biljana Đorđević, Dobrica Veselinović, Vesna Savović Petković, Dubravka Filipovski, Tatjana Nikolić, Lidija Načić, Lepomir Ivković, Sanja Džajić, Slobodan Petrović, Vesna Nedović, Goran Spasojević, Marina Raguš, Nada Macura, Dane Stanojčić, Igor D. Jakšić, Elvira Kovač, Ana Krstić, Vesna Đurišić, Dragan Marković, Slobodan Nikolić, Aleksandar Marković, Ana Miljanić i Uglješa Marković.
Javnom slušanju prisustvovali su i: Marija Mitić, predstavnik Delegacije Evropske unije u Republici Srbiji, Pavel Voronin, predstavnik Ambasade Savezne Republike Nemačke u Republici Srbiji, Vesna Stojković i Marko Danilović, predstavnici Republičke izborne komisije, Ela Ki Simić, predstavnik Ministarstva finansija, Dušan Jeličić, Jelena Ljubojević i Almira Medunjanin, predstavnici Agencije za sprečavanje korupcije, Vladimir Tupanjac, advokat, Ivan Divljaković, stručnjak iz oblasti finansiranja političkih aktivnosti, Aleksandar Radovanović, generalni sekretar Pokreta slobodnih građana, Aleksandar Mihailović i Vukša Dragović, predstavnici zainteresovane javnosti.
Predsedavajući je u uvodnom obraćanju istakao da je cilj javnog slušanja razmatranje Predloga zakona o izmenama i dopunama Zakona o finansiranju političkih aktivnosti, pribavljanje stručnih mišljenja i predloga radi unapređenja predloženih zakonskih rešenja. Podsetio je da se javno slušanje organizuje u skladu sa članovima 83. i 84. Poslovnika Narodne skupštine, kao i da će nakon njegovog okončanja biti sačinjena informacija o javnom slušanju.
Narodni poslanik Miroslav Petrašinović, kao predlagač zakona, predstavio je Predlog zakona o izmenama i dopunama Zakona o finansiranju političkih aktivnosti, ističući da je njegova izrada rezultat šireg procesa unapređenja izbornog zakonodavstva Republike Srbije i sprovođenja preporuka Kancelarije OEBS-a za demokratske institucije i ljudska prava (ODIHR) i Grupe država protiv korupcije (GREKO). Naveo je da su predložene izmene nastavak aktivnosti koje su već započete usvajanjem izmena zakona koji regulišu izbor narodnih poslanika, lokalne izbore, izbor predsednika Republike i rad Ustavnog suda, dok se ovim predlogom zakona zaokružuje proces usklađivanja izbornog zakonodavstva sa preporukama međunarodnih organizacija u delu koji se odnosi na finansiranje političkih aktivnosti.


Istakao je da predloženi zakon obuhvata osam preporuka ODIHR-a iz izveštaja nakon izbora održanih 2020, 2022. i 2023. godine. Prema njegovim rečima, predložena rešenja imaju za cilj da dodatno povećaju transparentnost finansiranja političkih subjekata, unaprede mehanizme kontrole trošenja sredstava, obezbede ravnopravnije uslove za sve učesnike izbornog procesa i ojačaju poverenje javnosti u izborni sistem. 


Obrazlažući predložene izmene, posebno je ukazao na rešenja kojima se smanjuju maksimalni iznosi donacija koje fizička i pravna lica mogu uplaćivati političkim subjektima. Naveo je da se limit za fizička lica smanjuje sa deset na pet prosečnih zarada, dok se limit za pravna lica smanjuje sa trideset na deset prosečnih zarada. Istovremeno je predloženo da se uvede ograničenje za povezana privredna društva, kako bi se onemogućilo da se putem više međusobno povezanih pravnih lica zaobiđu zakonska ograničenja u pogledu visine donacija. Takođe, ukazao je da se predloženim izmenama i dopunama preciznije uređuje pitanje zaduživanja političkih subjekata, propisivanjem maksimalnog iznosa kredita i zajmova, kao i rokova njihove otplate, čime se obezbeđuje veća finansijska disciplina i sprečavaju moguće zloupotrebe.

Poseban deo izlaganja odnosio se na korišćenje javnih dobara i javnih resursa tokom izborne kampanje. Naveo je da zakon propisuje obavezu da svi politički učesnici imaju jednak pristup javnim prostorima i uslugama, uz jasno definisane rokove u kojima nadležni organi moraju da odluče o zahtevima političkih subjekata. U slučaju odbijanja zahteva, organi su dužni da obrazlože razloge, a sva doneta rešenja moraju biti javno objavljena na internet prezentacijama nadležnih institucija. Takođe je predviđena obaveza da svaki organ donese interni pravilnik kojim će se urediti uslovi korišćenja javnih dobara.

Govoreći o finansiranju izborne kampanje, Miroslav Petrašinović je naglasio da se preciznije uređuje dinamika isplate budžetskih sredstava političkim subjektima, tako što će se deo sredstava isplaćivati neposredno nakon proglašenja izbornih lista, dok će ostatak biti isplaćivan nakon utvrđivanja konačnih izbornih rezultata, u skladu sa ostvarenim izbornim rezultatom. Kao jednu od najznačajnijih novina izdvojio je ukidanje obaveze polaganja izbornog jemstva za političke stranke, koalicije i grupe građana koje nemaju izabrane predstavnike u republičkim, pokrajinskim ili lokalnim parlamentima. Ocenio je da se tim rešenjem obezbeđuju ravnopravniji uslovi za sve učesnike izbornog procesa i omogućava veća politička konkurencija.

Detaljno je obrazložio i nova pravila koja se odnose na delovanje takozvanih trećih lica u izbornoj kampanji. Naveo je da zakon po prvi put jasno definiše ko se smatra trećim licem, koje aktivnosti može da sprovodi, kao i obavezu otvaranja posebnog računa i dostavljanja izveštaja Agenciji za sprečavanje korupcije o svim prihodima i rashodima nastalim tokom izborne kampanje. Istovremeno je naglašeno da javni organi, javne ustanove i javna preduzeća ne mogu imati status trećih lica niti učestvovati u političkoj kampanji. Predlagač zakona istakao je da se prvi put uvode zakonski limiti ukupnih troškova izbornih kampanja za različite nivoe izbora, uključujući parlamentarne, predsedničke, pokrajinske i lokalne izbore, pri čemu su limiti određeni nakon analize uporednopravnih rešenja u drugim evropskim državama. Posebnu pažnju posvetio je jačanju sistema finansijskog izveštavanja i kontrole. Naveo je da će politički subjekti biti u obavezi da finansijske izveštaje dostavljaju u elektronskoj i pisanoj formi, uz mišljenje ovlašćenog revizora, kao i da će svi izveštaji biti javno dostupni na internet stranici Agencije za sprečavanje korupcije. Istovremeno, Agenciji se daju šira kontrolna ovlašćenja, uključujući pristup podacima banaka, uvid u knjigovodstvenu dokumentaciju, kontrolu finansijskih tokova, organizovanje obuka i izdavanje stručnih tumačenja zakona. Predlagač je ukazao i na izmene kojima se skraćuju rokovi za dostavljanje preliminarnih i konačnih izveštaja o troškovima izborne kampanje, sa ciljem da javnost blagovremeno bude upoznata sa podacima o finansiranju izbornih aktivnosti i da se omogući efikasniji nadzor tokom samog izbornog procesa. Govoreći o postupku kontrole i sankcionisanja, istakao je da se uvodi stepenovan sistem mera koji Agenciji za sprečavanje korupcije omogućava da najpre izrekne upozorenje, a zatim, ukoliko nepravilnosti ne budu otklonjene ili se ponove, pokrene prekršajni ili krivični postupak. Istovremeno su značajno skraćeni rokovi za postupanje Agencije i Upravnog suda u izbornom postupku, kako bi se sve eventualne nepravilnosti rešavale tokom trajanja izborne kampanje. Na kraju izlaganja, Petrašinović je naglasio da predloženi zakon predstavlja važan korak ka daljem unapređenju izbornog zakonodavstva Republike Srbije, jačanju transparentnosti, odgovornosti i kontrole finansiranja političkih aktivnosti, ali i da ostaje prostor za njegovo dalje unapređenje. Pozvao je sve učesnike javnog slušanja da svojim predlozima, sugestijama i kritikama doprinesu donošenju što kvalitetnijeg zakonskog rešenja. 
U raspravi koja je usledila učestvovali su: Branko Pavlović, Biljana Đorđević, Slobodan Nikolić, Elvira Kovač, Tatjana Nikolić, Dubravka Filipovski, Vukša Dragović, Ivan Divljaković, i Aleksandar Radovanović. Učesnici u raspravi izneli su mišljenja, predloge i sugestije povodom predloženih zakonskih rešenja, naročito u pogledu ograničenja finansiranja političkih aktivnosti i izbornih kampanja, visine dozvoljenih priloga, limita troškova izborne kampanje, položaja trećih lica u izbornom procesu, nadležnosti i ovlašćenja Agencije za sprečavanje korupcije, kontrole trošenja javnih sredstava, izveštavanja, transparentnosti i primene preporuka Kancelarije OEBS/ODIHR-a. 
Predlagač zakona Miroslav Petrašinović dao je odgovore na izneta pitanja, primedbe i predloge, uz dodatna obrazloženja predloženih zakonskih rešenja. Istakao je da će svi konstruktivni predlozi i sugestije biti razmotreni prilikom daljeg rada na tekstu zakona.
U završnom obraćanju predsedavajući je zahvalio svim učesnicima na konstruktivnom učešću u raspravi i istakao da će svi predlozi i sugestije izneti tokom javnog slušanja biti razmotreni u daljem zakonodavnom postupku.

Sastavni deo Informacije čine stenografske beleške, sačinjene na osnovu tonskog snimka javnog slušanja.

